Gruvonds buite Pta-landgoed: Moontlike verbinding gemaakDie polisie op die toneel. Die foto is digitaal gemanipuleer om die liggaam te verbloem. Foto: Verskaf Die Gautengse polisie het ŉ moontlike verbinding gemaak nadat drie verkoolde liggame Maandagoggend in ŉ veld buite ŉ spog-gholflandgoed in Pretoria gevind is. Maroela Media het vroeër berig twee volwassenes en ŉ kind, vermoedelik 13 jaar oud, se liggame is omstreeks 02:30 in ŉ veld buite die Copperleaf-landgoed in die Mnandi-omgewing gevind. Veiligheidsbeamptes by die landgoed was besig met ŉ patrollie toe hulle ŉ brand in die veld opgemerk het. Hulle het gaan ondersoek instel en op die liggame afgekom. Die mense was vasgebind en hul monde toegebind. Die liggame was onherkenbaar verbrand. Kapt. Kay Makhubele, provinsiale polisiewoordvoerder, het Dinsdag aan Maroela Media gesê nadoodse ondersoeke word deur die loop van die oggend gedoen om die geslag en ouderdom van die oorledenes asook die oorsaak van hul dood te bepaal. “Die moontlikheid word ondersoek of die drie mense verbind kan word met ŉ huisroof en ontvoering van ŉ gesin van Northcliff in Johannesburg deur die loop van Sondagnag. Drie mense is tydens die voorval ontvoer,” het hy gesê. Makhubele het gesê naasbestaandes van dié gesin sal Dinsdag ná die nadoodse ondersoek die oorskot gewys word vir moontlike leidrade om die mense uit te ken. Die Erasmia-polisie ondersoek ŉ saak van moord. Niemand is nog in verband met die voorval in hegtenis geneem nie.